
„Csáth-járó” – Diskurzusok metszéspontján. Egy elmebeteg nő naplója


A kutatás tárgyát dr. Brenner József Az elmebetegségek psychikus mechanizmusa címmel megjelent pszichoanalitikus szemléletű orvosi tanulmánya adja, amelyet az irodalmi közönség mint az ismert író, Csáth Géza Egy elmebeteg nő naplója-ként ismerhetett meg. A könyvet felhasználva hét évvel ezelőtt Szász János rendező Ópium – Egy elmebeteg nő naplója címmel vitte filmvászonra Gizella történetét.
A kutatás céljai között szerepel, hogy közelebb hozzam egymáshoz Csáth Géza/dr. Brenner József kettős személyiségét, azaz mind irodalmi, mind pedig elmeorvosi munkásságát. Tehát, hogy a fentebb említett Egy elmebeteg nő naplója című könyvet az írói életmű teljes jogú tagjaként vegyem számba – kibontva ezzel Mészöly Miklós felvetését, hogy a mű mint egy soha el nem készült Csáth-regény kerülhessen be a köztudatba. Elengedhetetlen az életmű horizontjának kibővítéséhez, hogy külön kitérjek Szász János filmjére, amely meghatározó szegmense lett a vizsgált mű esetleges átértelmezésének, a regiszterek és tudományterületek közti mozgásának, interakciójának.
Összességében tehát a dolgozat központi témája nemcsak önmagában az irdalom, hanem a pszichológia és a filmművészet is mint interdiszciplinák. Csáth eme művén jól szemléltethető az a folyamat, amely egyértelműen a természettudományos diskurzustól indult, és amely egészen a vizuális narrációig ível, feltárva a Csáth-recepció egy új dimenzióját az olvasóközönség számára. A dolgozat nagy kérdése tehát, ahogy Mészöly Miklós megfogalmazza: „Lehetséges, volna hogy G. kisasszony kórtörténetének átfogó feldolgozása Csáth soha meg nem írt regényeit helyettesítő olvasmányul is kínálkozik – mint regényformátumú sorselemzés, szaknyelven?”.



